Y Gweinidog Iechyd yn diolch i staff ar ben-blwydd y GIG
Ar ben-blwydd y GIG yn 73 oed, mae Eluned Morgan, y Gweinidog Iechyd a Gwasanaethau Cymdeithasol wedi ysgrifennu at bob un o Brif Swyddogion Gweithredol a staff y GIG, gan gynnwys y rheini sy'n gweithio ym maes gofal cymdeithasol, i ddiolch iddyn nhw am eu hymdrechion drwy gydol y pandemig.
"Mae staff wedi gwneud gwaith anhygoel dros nifer o fisoedd, yn ystod un o'r cyfnodau anoddaf yn hanes y GIG. Hoffwn dalu teyrnged i bob un ohonoch am yr arloesedd a'r agwedd broffesiynol a phenderfynol rydych wedi dangos.
"Wrth inni ganolbwyntio ar adfer, byddwn yn wynebu nifer o heriau eraill. Gwn nad yw'r ateb mor syml â gweithio'n hirach ac yn galetach, ac rwy'n sylwi y bydd angen amser a chefnogaeth arnoch i adfer.
"Drwy weithio gyda'n gilydd, fe ddown o hyd i syniadau newydd a chreadigol o sut i fynd i'r afael â'r rhestr hir o bobl sy'n aros am driniaeth allai newid eu bywydau, a symud ein gwasanaethau ymlaen. Mae'r pandemig wedi dangos ein bod yn gallu trawsnewid pethau pan fo angen, a gweithio'n gyflym ac yn effeithlon.
"Tu ôl i bob ystadegyn ar restr aros, rhaid i ni gofio bod person, sydd yn aml iawn yn byw mewn poen. Rhaid inni barhau i wneud popeth o fewn ein gallu i leddfu'r dioddefaint hwn a gwneud ein gorau i leihau'r amser y mae angen i bobl aros am driniaeth.
"Rwy'n hynod o ymwybodol o'r cyfrifoldeb enfawr sydd ar f'ysgwyddau wrth inni wynebu'r cam diweddaraf yn y pandemig, a dechrau ailadeiladu ac adfer ein gwasanaethau iechyd a gwasanaethau cymdeithasol.
"Rwy'n edrych ymlaen at gael gweithio gyda chi dros y misoedd a'r blynyddoedd nesaf a, gyda'n gilydd, fe ddown ni drwy'r cyfnod mwyaf heriol yn ein hanes."